Foto's: Vlugtelinge van Groentemarkplein verskuif | Maroela Media
Talle polisielede is in die Kaapstadse middestad ontplooi om die vrede te help bewaar. (Foto: David Ritchie/ANA)
Kaapstadse wetstoepassers het Sondag begin om vlugtelinge wat al sowat vyf maande lank op Groentemarkplein plak, te verwyder.
Nadat 'n hofbevel vroeër vandeesmaand verkry is, is daar vanoggend voortgegaan om munisipale verordeninge in die omgewing van die Sentrale Metodistekerk in die middestad af te dwing, het JP Smith, burgemeesterskomiteelid vir veiligheid en sekuriteit, gesê.
Ingevolge die bevel was daar 'n sewe dae lange proses om die identiteit van elkeen wat sedert Oktober verlede jaar daar plak, na te gaan. Dié proses het Vrydag geëindig.
(Foto: David Ritchie/ANA)
"Die vlugtelinge is ingelig oor die voorwaardes in die bevel en weet nou al langer as tien dae dat die operasie uitgevoer gaan word. Die stad, in samewerking met die polisie en die Sentrale Stadsverbeteringsdistrik, het vanoggend inbeweeg om 'n einde te bring aan wat 'n onhoudbare situasie geword het," het Smith gesê.
"Ons het 'n groot getal wetstoepassers ontplooi om te keer dat geweld uitbreek. Die Stad Kaapstad is nie ongevoelig jeens die vlugtelinge se lot nie, maar ons kan ook nie toelaat dat die situasie buite beheer voortduur nie. Dit het 'n beduidende uitwerking op omliggende sakeondernemings, onder wie handelaars op Groentemarkplein, gehad.
"Gegewe die groot nood onder Suid-Afrikaners is ons ook nie in 'n posisie om noodbehuising aan die groep te verskaf nie, om nie eens te praat van die presedent wat dit sal skep nie."
Kaapstad het 'n hofbevel bekom wat hom toelaat om die vlugtelinge te laat verwyder. (Foto: David Ritchie/ANA)
Die stad het 'n beroep op vlugtelinge gedoen om terug te keer na die huise waarin hulle vantevore gebly het.
"Dit is nie wetlik of prakties moontlik om verblyf te verskaf nie en geen ander regeringsinstellings het daartoe ingestem nie."
Sommige vlugtelinge het Groentemarkplein verlaat. Wetstoepassers hou dop waarheen hulle gaan en sal optree indien nodig. Ingevolge die hofbevel mag die vlugtelinge ook nie op enige ander plek in die middestad gaan plak nie. Dit sal 'n minagting van die hofbevel wees indien hulle dit doen.
"Ons nooi sakeondernemings en lede van die publiek om na Groentemarkplein terug te keer en ons te help om die gebied te laat herleef," het Smith gesê.